Адыгэ щIалэр псоми йофIэкI
Адыгэ Республикэм хыхьэ Куэшхьэблэ къуажэм щыщ Етлъэш Бислъэн Японием щрагъэкIуэкI Pancrase MMA-м зэпеуэм текIуэныгъэшхуэ къыщихьащ. Зэзауэ зэхэт спорт лIэужьыгъуэхэмкIэ ар дуней псом къыщалъытэ турнирхэм ящыщщ.
Етлъэш Бислъэн текIуэныгъэр егъэлъапIэ. Японием утыку къыщохьэ мы лIэужьыгъуэмкIэ спортсмен нэхъ лъэрызехьэхэр. Абы Урысейм и спортсменищым я зэфIэкIым щеплъыжащ. Японием, Мексикэм, Бразилием щыщу хьэрхуэрэгъу къыхуэхъуахэр ефIэкIыныгъэшхуэр иIэу Етлъэшым хигъэщIащ. ЗэIущIэм и кIэухым ар текIуащ япон спортсмен Такаги Кентэ.
Такаги езыр зэуэкIэ щхьэхуэ зиIэж цIыху зэпIэзэрытщ. Ар егъэлеяуэ хьэрхуэрэгъу лъэрызехьэщ. Къихьа текIуэныгъэ 14-м ящыщу 13-р нокауткIэ зыIэригъэхьащ. Ар щыуэкIэ, и Iэм къару удын лъэщ едз. Бислъэн зэрыжиIамкIэ, хабзэ хэхам тету, зэрызихъумэжынум яужь иту утыку къихьащ. ИкIи абы щыуагъэ IэщIэкIынкIэ Iэмали зимыIэт. Япэ Iыхьэр иухыу етIуанэм щIидза иужькIэщ ди щIалэм и къарур щызэпилъытар. Абы иригъэжьащ шыщхьэмыгъазэу ебгъэрыкIуэну. Нэрылъагъу хъуащ и хьэрхуэрэгъур адыгэ щIалэм къызэрыпэмылъэщынур.
Апхуэдэ хэгъэщIэныгъэр японхэм хьэлъэу зыхащIащ. ФIэщщIыгъуейщ ди лъэпкъэгъум зыIэригъэхьа ехъулIэныгъэм ахэр арэзы техъуэну. Бислъэн иджыпсту поплъэ Японием щыщ Такаги Кентэ иджыри зэ утыкум щыхуэзэжыну.
НафIэдз Мухьэмэд.
